Man kritiek ná aanval buite drankwinkelArgieffoto: ER24 ŉ Man van Vereeniging in Gauteng is in ŉ kritieke toestand nadat hy Woensdag buite ŉ drankwinkel aangerand en met ŉ mes gesteek is. Russel Meiring, ER24-woordvoerder, sê die voorval het in Eugene Maraisstraat gebeur. Volgens Meiring is nooddienste deur omstanders ontbied. Hulle het die man net ná 13:00 onder ŉ boom in ŉ veld in die omgewing gevind. “Paramedici het die man ondersoek en bevind dat hy verskeie steekwonde het. Hy was in ŉ kritieke toestand,” sê Meiring. Die man is met lewensondersteunende middels behandel. Hy is daarna na die Baragwanath-hospitaal geneem vir dringende mediese sorg. Die presiese omstandighede rakende die voorval is nie bekend nie. Die polisie het ŉ man ondervra.